**A Szigetbecse-Makád Általános Iskola Thúry József Általános Iskola járványügyi készültség idején alkalmazandó eljárásrendje**

A nemzeti köznevelésről szóló 2011. évi CXC. törvény 69. § (1) bekezdésének d) pontjában kapott felhatalmazás alapján, az Emberi Erőforrások Minisztériuma Köznevelésért Felelős Államtitkársága által a járványügyi készültség bevezetéséről szóló 283/2020. (VI. 17.) Korm. rendeletre tekintettel kiadott, a 2020/2021. tanévben a köznevelési intézményekben a járványügyi készenlét idején alkalmazandó eljárásrendről szóló Intézkedési terv (protokoll), **és annak 2020. 09. 08-án kelt módosítása** végrehajtására az alábbi Eljárásrendet adom ki:

1. **Védő, óvó előírások járványügyi készültség idején**
   * Az intézményt csak az látogathatja, akinél koronavírus fertőzést nem igazoltak, nincs olyan légúti fertőző betegségre utaló tünete (pl. láz, köhögés, akut légzési nehézség, stb.), amely miatt mások egészségét veszélyeztetné, és közösségben nem tartózkodhatna, továbbá az elmúlt 14 napban nem volt szoros kontaktusban valószínűsített vagy megerősített koronavírussal fertőzött személlyel.
   * **Az a tanuló, pedagógus vagy alkalmazott, aki bármilyen betegség miatt otthon maradt, a háziorvos, kezelőorvos igazolásával jöhet újra az intézménybe. Hatósági házi karantén esetén a járványügyi hatóság által kiadott, a járványügyi megfigyelést feloldó határozatot szükséges bemutatni.**
   * A tanév megkezdése előtt valamennyi tanuló és szülője közösen nyilatkozik az 1.sz.*melléklet* szerinti nyilatkozat aláírásával arról, hogy nincs olyan körülmény, ami kizárná, hogy a tanuló közösségben tartózkodjon. Amennyiben ilyen, a közösségben való tartózkodást kizáró körülmény a továbbiakban bekövetkezne, erről késedelem nélkül értesíteni kell telefonon az iskolát, illetve az osztályfőnököt. A közösségben való tartózkodást kizáró körülmény megszűnéséig a tanuló az intézményt nem látogatja.
   * **Szülő, kísérő, valamint mindazok, akik nem az intézmény tanulói vagy alkalmazottai, nem léphetnek be az intézménybe, csak az intézményvezető előzetes engedélyével.**
   * Az intézménybe belépni kézfertőtlenítés után, a szájat és az orrot eltakaró maszkban lehet. A maszkviselés az épület folyosóin és a tornateremben való tartózkodás idején a felső tagozatos diákoknak kötelező.
   * Az udvaron a maszkviselés nem kötelező. Felhívjuk a tanulók figyelmét, hogy az óraközi szünetekben lehetőség szerint tartózkodjanak az udvaron, és kerüljék másokkal a közvetlen, személyes kontaktust.
   * A tantermekben a maszkviselés nem kötelező. A járványügyi készültség idején osztálytermi rendszerben tanítunk, a tanulók csak az német nyelvi órák és informatikai órák, ének órák, illetve csoportbontások idején változtatnak tantermet.
   * A tantermekben az első foglalkozáson felvett ülésrend megtartása kötelező.
   * **Az úszásoktatás az intézményben szünetel.**
   * Felhívjuk a tanulók figyelmét, hogy az iskolában tartózkodásuk során lehetőség szerint kerüljék másokkal a közvetlen, személyes kontaktust, és használják az épületben kihelyezett kézfertőtlenítőket.
2. **A reggeli ügyeletes feladatai**
   * A reggeli ügyeletes az iskolába belépő személyek figyelmét felhívja arra, hogy a felnőttek csak maszkban, kézfertőtlenítés után léphetnek az iskolába.
   * **Az iskolatitkár ellenőrzi, hogy azok az iskolába érkező személyek, akik nem az iskola tanulói vagy alkalmazottai, rendelkeznek-e a belépéshez szükséges engedéllyel. Ilyen engedély hiányában az iskolatitkár értesíti az igazgatót, vagy a helyettesét, aki dönt a belépésről.**
   * Az iskolafogászati vizsgálatok idején a járványügyi helyzetnek megfelelő szabályok betartásáról az iskolafogászat alkalmazottai a járványügyi helyzetnek megfelelő eljárásrend alapján gondoskodnak.
   * A reggeli ügyeletes gondoskodik arról, hogy az iskolába reggel érkező külsős felnőttek ne lépjenek be az iskola folyosójára, hanem az épületet megkerülve a hátsó bejáraton közelíthetik meg a titkárságot és a tanári szobát. Belépéskor a *melléklet* szerinti nyilatkozatot kell aláírniuk A reggeli ügyeletes az első tanítási napon a tanulók iskolába lépésekor ellenőrzi, hogy rendelkeznek-e a szülő és a tanuló által aláírt nyilatkozattal, az 1. sz. *melléklet* szerinti tartalommal. Amennyiben a tanuló ilyen nyilatkozattal nem rendelkezik, a *2. melléklet* szerinti, egyszeri belépésre jogosító nyilatkozatot kell az iskolatitkárnál aláírnia. Az esetről a reggeli ügyeletes haladéktalanul értesíti a tanuló osztályfőnökét.
   * A reggeli ügyeletes minden tanítási napon felhívja az épületbe belépő tanulók figyelmét arra, hogy amennyiben az 1. sz. *melléklet* szerinti nyilatkozatukat még nem adták le az osztályfőnöknek, csak akkor léphetnek be az épületbe, ha aláírják a *2. melléklet* szerinti, egyszeri belépésre jogosító nyilatkozatot.
   * A reggeli ügyeletes, később érkezőknél pedig az iskolatitkár gondoskodik arról, hogy az iskola tanulóin és alkalmazottain kívül minden, az épületbe belépő személy nyilatkozzon a 2. sz.*melléklet* szerinti, egyszeri belépésre jogosító nyilatkozat aláírásával, hogy nincs olyan körülmény, ami kizárná, hogy közösségben tartózkodjon.
3. **Pedagógusok és alkalmazottak feladatai**
   * A tanév megkezdése előtt valamennyi pedagógus és alkalmazott nyilatkozik a 3. sz. *melléklet* szerinti nyilatkozat aláírásával arról, hogy nincs olyan körülmény, ami kizárná, hogy közösségben tartózkodjon. Amennyiben ilyen, a közösségben való tartózkodást kizáró körülmény a továbbiakban bekövetkezne, erről késedelem nélkül értesíti telefonon az intézményvezetőt vagy helyettesét, és a közösségben való tartózkodást kizáró körülmény megszűnéséig az intézményt nem látogatja.
   * A takarító alkalmazottak a tanév megkezdése előtt, és minden tanítási napon fertőtlenítő takarítást végeznek a tantermekben, irodákban és egyéb helyiségekben. Ha valamely tanteremben a nap folyamán osztály-, illetve csoportváltásra kerül sor, a takarító alkalmazottak az óraközi szünetben felületfertőtlenítést végeznek. A felületfertőtlenítést a takarító alkalmazottak szükség szerint a tanteremben tanító pedagógus közreműködésével végzik.
   * A pedagógusok és alkalmazottak az épület folyosóin lehetőség szerint kerülik másokkal a közvetlen személyes kontaktust.
   * Ha a tanítási nap folyamán a tanteremben osztály-, illetve csoportváltásra kerül sor, az órát tartó pedagógus csak a felületfertőtlenítést követően engedi be a tanulókat a tanterembe.
   * A pedagógusok a tanórák idején gondoskodnak a tanterem lehetőség szerinti folyamatos szellőztetéséről, továbbá arról, hogy a kis létszámú tanulócsoportok lehetőleg lazán, egymástól távolabb ülve helyezkedjenek el a tanteremben.
   * **Tanórán kívüli foglalkozáson egyidőben csak ugyanazon osztály tanulói vehetnek rész. Ennek betartásáról a foglalkozást vezető pedagógus gondoskodik.**
   * A pedagógus a tanév első tantermi foglalkozásain felveszi az osztály, csoport ülésrendjét, és a tanév hátralévő részében gondoskodik az ülésrend szigorú betartásáról.
4. **Az osztályfőnök feladatai**
   * Az osztályfőnök az első tanítási napon tájékoztatja a tanulókat az iskolában a járványügyi készültség idején alkalmazandó eljárásrendről.
   * Az osztályfőnök a második tanítási napon összegyűjti a tanulóktól az 1.sz.*melléklet* szerinti nyilatkozatokat, és a nap folyamán leadja a Titkárságon, továbbá az *1. melléklet* szerinti nyilatkozatokkal együtt leadja a titkárságon azon tanulók névsorát is, akik e nyilatkozat hiányában, a *2. melléklet* szerinti, egyszeri belépésre jogosító nyilatkozattal léptek be az épületbe.
   * Az osztályfőnök gondoskodik arról, hogy azok a tanulók, akik az első tanítási napon hiányoztak, illetve az 1. sz. *melléklet* szerinti nyilatkozat hiányában a *2. melléklet* szerinti, egyszeri belépésre jogosító nyilatkozattal léptek be az épületbe, az *1. melléklet* szerinti nyilatkozatukat a lehető legrövidebb időn belül pótolják. Az osztályfőnök felhívja az érintettek figyelmét arra is, hogy mindaddig, amíg az *1. melléklet* szerinti nyilatkozatukat nem adják le, minden belépéskor alá kell írniuk a portán a *2. melléklet* szerinti, egyszeri belépésre jogosító nyilatkozatot.
5. Jelen eljárásrendet nyilvánosságra kell hozni az intézmény www.thurysuli.hu oldalán.
6. Jelen eljárásrend visszavonásig érvényes.

Szigetbecse, 2020. szeptember 9.

Raffay Béla

intézményvezető